L 33/38 Jurnalul Oficial al Uniunii Europene 10.2.2015 DECIZIA (PESC) 2015/203 A CONSILIULUI din 9 februarie 2015 în sprijinul propunerii Uniunii privind instituirea unui cod de conduită internațional pentru activitățile din spațiul cosmic, ca o contribuție la măsuri privind transparența şi consolidarea încrederii în activitățile din spațiul cosmic CONSILIUL UNIUNII EUROPENE, având în vedere Tratatul privind Uniunea Europeană, în special articolul 28, având în vedere propunerea Înaltului Reprezentant al Uniunii pentru afaceri externe şi politica de securitate, întrucât: (1) Activitățile spațiale se află în plină dezvoltare, iar importanța acestora este capitală. Spațiul reprezintă o resursă pentru toate statele lumii. Statele care în prezent nu desfăşoară activități spațiale ar putea desfăşura în viitor. Prin urmare, Uniunea consideră consolidarea securității activităților din spațiul cosmic ca fiind un obiectiv important care va contribui la dezvoltarea și securitatea statelor. Acest obiectiv se înscrie în politica spațială a Uniunii. (2) La 12 decembrie 2003, Consiliul European a adoptat o Strategie europeană de securitate care identifica provocările şi amenințările la nivel mondial și solicita instaurarea unei ordini internaționale guvernate de lege, bazate pe un multilateralism eficace și pe instituții internaționale funcţionale. (3) Strategia europeană de securitate recunoaște Carta Organizației Națiunilor Unite ca fiind cadrul fundamental pentru relațiile internaționale și susține consolidarea Organizației Naţiunilor Unite (ONU) şi dotarea acesteia cu mijloacele necesare pentru a-și îndeplini responsabilitățile și pentru a acționa în mod eficace. Uniunea întreprinde eforturi pentru a obţine un nivel ridicat de cooperare în toate domeniile relațiilor internaționale, între altele pentru menţinerea păcii, prevenirea conflictelor şi consolidarea securității internaționale, în conformitate cu obiectivele și principiile Cartei Organizației Națiunilor Unite. (4) Uniunea îşi exprimă angajamentul de a elabora şși de a pune în aplicare măsuri privind transparența și consolidarea încrederii în vederea obţinerii unei securități sporite în spațiul cosmic. De asemenea, Uniunea se declară deosebit de preocupată de chestiunea riscurilor generate de deşeurile cosmice, indiferent de originile acestora, care afectează activitățile prezente și viitoare. (5) La 18 septembrie 2007, în răspunsul său la Rezoluția 61/75 a Adunării Generale a ONU din 6 decembrie 2006, Uniunea a introdus propunerea sa privind un cod de conduită internațional pentru activitățile din spațiul cosmic (denumit în continuare „codul de conduită”) și a lansat consultări pentru a promova elaborarea unui proiect preliminar. (6)  Consiliul Uniunii Europene a sprijinit, în concluziile sale din 8-9 decembrie 2008, primul proiect privind instituirea unui cod de conduită internațional pentru activitățile din spațiul cosmic, la care statele ar participa din inițiativă proprie şi care cuprindea măsuri privind transparența şi consolidarea încrederii, ca bază pentru consultări cu state terţe-cheie care desfăşoară activități spațiale sau au interese în astfel de activități, având ca obiectiv asigurarea unui text care să fie acceptabil pentru marea majoritate a statelor. (7)  La 27 septembrie 2010, Consiliul Uniunii Europene a conferit Înaltului Reprezentant al Uniunii pentru afaceri externe şi politica de securitate (I[R) mandatul de a efectua consultări suplimentare mai aprofundate cu statele interesate, în baza unei versiuni revizuite a proiectului de cod de conduită elaborat de Uniune. (8) Propunerea Uniunii privind un proiect de cod de conduită a fost prezentată în mod formal comunității interna- ționale la Viena la 5 iunie 2012. Ulterior a fost inițiat un proces de consultări deschise cu privire la proiectul de text, în scopul creşterii transparenței și a caracterului incluziv al procesului. Au avut loc trei runde de consultări, ultimele două privind versiuni revizuite ale codului de conduită: la 16-17 mai 2013, la Kiev, la 20-22 noiembrie 2013 la Bangkok şi, în sfârșit, la 27 și 28 mai 2014, la Luxemburg. La fiecare dintre aceste reuniuni au fost prezenți participanți din peste 60 de state, iar în total s-au înregistrat participanți din peste 80 de state. (9) La sfârșitul perioadei de consultări deschise care a avut loc la Luxemburg în perioada 27-28 mai 2014, preşedintele a concluzionat că procesul de trei runde de consultări deschise desfășurat în 2013-2014 de Serviciul European de Acţiune Externă (SEAE), cu participarea Institutului Națiunilor Unite pentru Cercetare în domeniul Dezarmării (UNIDIR), a jucat un rol important în dezvoltarea unei mai bune înţelegeri reciproce a pozițiilor și preocupărilor în rândul statelor participante. Mai mulți participanți de la Luxemburg au exprimat o dorință puternică ca procesul să avanseze de la etapa consultării către cea a negocierii, etapă în care textul proiectului de